section_heading: Klasifikacija
paragraph_text: Dugo vremena su se svi maleni jurski i kredski teropodi, koji nisu spadali ni u jednu specijaliziranu porodicu poznatu u to vrijeme, svrstavali među celuride, pa se tako stvorila zbunjujuća grupa "celurida" koji uopće nisu bili u srodstvu. U dinosaure koji su se prije netočno svrstavali u ovu grupu spadaju Laevisuchus (noasaurid) i Microvenator (srodnik oviraptorida). Iako su se tradicionalno svrstavali u ovu porodicu, ne postoje dokazi da primitivni celurosauri poput Ornitholestesa, Proceratosaurusa i Scipionyxa formiraju kladus s Coelurusom na isključivanje drugih tradicionalnih porodica celurosaura. Druge osobine koje definiraju porodicu Coeluridae nisu točno određene zato što nisu pronađeni svi dijelovi tijela roda Coelurus.